**NAZIV : NOSTALGIJA FEST**

**DATUM:** 08.09.2018. (subota)

**TRAJANJE**: od 17:00-00:00 sati

**SATNICA:**

od 17:00 – turnir u graničaru, buvljak, prezentiranje lokalnih udruga

18:00-20:00 – pokazne igre (lastik, ščinke, školica, karićima niz Trgovačku)

20:00-00:00- zabava uz DJ-a i muziku 60-ih-80-ih

**O MANIFESTACIJI:**

Ove godine održava se prvi po redu „Nostalgija fest“ u organizaciji Grada Vodnjan-Dignano i Udruge za informiranje građana – Vodnjanski đir.

Dođite na Narodni trg u Vodnjanu u subotu 08.09. da svojevrsnim vremeplovom, barem na jedan dan, „odlutamo“ u neka prošla vremena, prisjetimo se starih igara i običaja, koje je današnji moderan i užurban životni tempo, malo potisnuo u zaborav.

Vrijeme je da ponovno zaigramo graničara, lastik, ščinke, školicu, i zabavimo se uz utrku „karićima niz Trgovačku“ ! I zato smartphone i ostale gadgete ostavite kod kuće i pridružite nam se na placi u igrama koje će svakoga vratiti u djetinjstvo i probuditi neka davna sjećanja!

Obogatimo ovaj dan starim-novim uspomenama i vratimo se nakratko u nečije djetinjstvo, mladost, ili tek priču ispričanu od naših starijih, roditelja i nonića.

Sve aktivnosti odvijati će se na glavnom trgu u Vodnjanu (Narodni trg) prema sljedećoj satnici:

od 17:00 – turnir u graničaru, buvljak, prezentiranje lokalnih udruga

18:00-20:00 – pokazne igre (lastik, ščinke, školica, karićima niz Trgovačku,..)

20:00-00:00- zabava uz DJ-a i muziku 60-ih-80-ih

Pridružite se plesnjaku na otvorenom uz DJ-a koji će puštati muziku na vinilu! Zvuk muzike na gramofonu i hitovi 60-ih-80-ih godina biti će pravi glazbeni užitak za sve nostalgičare!

U program manifestacije uključene su i vodnjanske udruge koje će prezentirati stare igre, ali i svoje cjelogodišnje programe. Stoga iskoristite priliku da se informirate o svim aktivnostima udruga na području Grada, članstvu, terminima, itd.

**+ TEKSTOVI O NEKIM IGRAMA KOJE ĆE SE PREZENTIRATI TAJ DAN**

**ŠKOLICA:**

Kredom običnom ili u boji ili komadićem cigle se nacrtaju polja kao na slici (polje manje-više, po želji).

Igrač stane izvan polja i baca kamenčić (pločicu, komadić cigle) najprije u polje broj 1.

Zatim skakuće redom po poljima (tamo gdje je jedno polje skače na jednoj nozi, a gdje su dva polja na dvije noge, u svako polje po jedna) do posljednjeg broja 10 (ili srednja). Na 10-ki se okrene za 180 stupnjeva i vrati na isti način, s tim da se kad je u polju 1 mora sagnuti i uzeti kamenčić (u ovom slučaju dok stoji na jednoj nozi). Nakon toga se uzima kamenčić i baca na polje broj 2 i opet odskakuće sve redom. Ako prođe bez greške (bez ispadanja i gaženja granica polja) nastavlja dalje, sve dok ne pogriješi. Kad pogriješi preuzima slijedeći igrač. Pobjednik je onaj tko prvi prođe cijelu školicu.

Jedno od polja može služiti za odmor.

Kad pobjeđuješ, možeš osvajati kuće, odnosno zauzimati svoja polja na koja protivnički igrač ne smije stati niti baciti kamenčić. Imaš pravo nacrtati kredom što hoćeš u svom polju i dobivaš istovremeno extra polje za odmor.

**GRANIČAR:**

U igri sudjeluje 8 igrača (7+1). Sedam igrača u polju i 1 graničar. Ekipa može imati maksimalno 1 zamjenu. Zamjenski igrač može ulaziti u igru tijekom seta. Igra Graničara se igra s mekanom loptom.

Po sedam igrača nalazi se u svojoj polovici terena, a graničar se nalazi na suprotnoj slobodnoj zoni iza osnovne linije, tako da se suparnička ekipa nalazi između njega i njegove ekipe. Graničar se smije mijenjati samo između setova.

Cilj igre je da svaka ekipa rukom bačenom loptom pogađa igrače protivničke ekipe u njihovom polju, a da izbjegnu iste namjere protivničke ekipe. Pogodak mora biti vidljiv.

Igra počinje tako da graničar počinje igru prebacivanjem lopte preko protivničkog polja. Nakon uspješna dva početna prebacivanja, ekipa koja je u posjedu lopte može odmah gađati protivničke igrače. Nakon dva uspješna prebacivanja bilo koje ekipe igra počinje. Ukoliko je prebacivanje bilo neuspješno pravo prebacivanja dobiva protivnička ekipa. Neuspjelo dodavanje se smatra kada lopta dođe u posjed protivničkoj momčadi.

Kada je igrač pogođen, ekipa je osvojila bod. Ekipa dobiva poen kada pogodi protivničkog igrača, a potom lopta dodirne tlo. Ukoliko netko od igrača bilo koje ekipe uhvati loptu - igrač nije pogođen (igrač je spašen).

Ukoliko lopta, u jednom letu pogodi više igrača i padne na tlo, ekipa osvaja onoliko bodova koliko je igrača bilo pogođeno i svi pogođeni igrači napuštaju polje za igru.

Ekipa koja prva osvoji 15 bodova, pobjednik je prvog ili drugog seta. Ekipa koja osvoji dva seta, pobjednik je utakmice. Ukoliko obje ekipe osvoje po jedan set, igra se treći set na ispadanje. Ekipa koja pobjedi u trećem setu, pobjednik je utakmice.

Treći ili odlučujući set, igra se izbacivanjem iz igre igrača protivničke ekipe jednokratnim pogocima. Izbačen igrač ide na svoju bočnu stranu slobodne zone (može i na lijevu i na desnu), samo ne smije stati na osnovnu liniju pored graničara, tako da se protivničko polje nalazi "između četiri vatre". Kada svih sedam igrača bude izbačeno iz polja, u polje ulazi graničar koji također ima "jedan život" dok na njegovo mjesto dolazi jedan od članova njegove ekipe.

Bilo koji igrač može zamijeniti graničara na osnovnoj liniji kad graničar ulazi u igru. To ne mora biti zadnji pogođeni igrač iz polja.

Za svaki od tri prekršaja koji obuhvaćaju: prestupanja, izlaske iz terena ili dodire sa protivničkim igračem, dosuđuje se gubitak lopte.

a) Igrač se smatra da je prestupio kada cijelim svojim stopalom dotakne tlo van svog polja za igru. Linije terena za igru su sastavni dio terena i ne smatra se da je igrač počinio prijestup ako ugazi na njih. Ovo pravilo vrijedi i za graničara.

b) Ukoliko se igrač nalazi u svom polju i uhvati loptu koja je u zraku van polja, igra se nastavlja.

c) Ako igrač izađe iz svog polja da bi izbjegao pogodak, dodjeljuje se bod protivničkoj ekipi (u slučaju da se to dogodi u trećem setu, taj igrača se smatra izbačenim i napušta polje).

d) Ako igrač prilikom gađanja protivničkog igrača izvodi skok-šut i "u letu" doskoči u protivničko polje, to se smatra prijestupom i lopta se dodjeljuje protivničkoj ekipi.

Sve akcije igrača koje uključuju izmicanje i pomaganja pri izmicanju (povlačenje suigrača za dres) u vlastitom polju, su dozvoljena.

Igrač koji dođe u posjed lopte mora s loptom izvršiti napadačku akciju i ne smije je dodavati suigraču unutar svog polja da istu izvrši. U slučaju povrede ovog pravila lopta se dodjeljuje protivničkoj ekipi.

Nakon postignutog boda, igru nastavlja igrač koji je pogođen ako je lopta ostala u polju za igru. Ako lopta nije ostala u polju za igru, lopta se dodjeljuje graničaru koji nastavlja igru. U slučaju trećeg seta, igru nastavlja također igrač koje je pogođen, ali odnoseći loptu van polja za igru i gađajući sa bočne strane polje za igru.

**ŠČINKE (pikule, klikeri, špekule):**

Postoje "ščinke" svih vrsta; koraljke, troperke, šestoperke, običnjače, naftalinke, porculanke, bajse, japanke... Najcjenjenije su naftalinke i koraljke, one se ljubomorno čuvaju, s njima se ne igra, one služe više kao statusni simboli i kao aduti u pregovaranju. Najčešće se piksa sa porculankama ili šestoperkama, a troperke i ostale "običnjače" su obično ono što se daje kad se gubi.

Igra se sastoji od igrališta sa jumpom, tj. udubinom u zemlji, jamom, koja je centar igre i od crte sa koje se kreće.

Na početku, igrači stanu na crtu i jedan po jedan bacaju svoju piksu pokušavajući pogoditi jumpu.

Zatim igrači opet istim redoslijedom pokušavaju doći što bliže jumpi ili čak ubaciti svoju piksu u nju.

Onaj koji prvi uspije, zove drugog igrača da ga gađa u jumpu i da izbije njegovu iz jumpe. Zove ga "na dva" ili "na tri" ili na već koliko procijeni da treba uzastopnih pokušaja protivniku da mu se približi i da ga gađa, ali da ga fula.

Zatim on, ako "preživi", ima isto toliko pokušaja da mu vrati.

**LASTIK (gumi-gumi):**

Lastik je najpopularnija ženska igra iz djetinjstva. Potrebna je velika guma koja se stavi dvjema curama oko nogu u najnižu poziciju (skroz dolje na gležnjeve) i zatim treća cura mora odigrati cijeli niz kompliciranih pokreta, uglavnom odraditi brojeve od 1 do 10 po unaprijed dogovorenom stilu:

"NJEMAČKA ŠKOLA"

1 -skočiš jednom nogom na gumu

2 - s obadvije noge po gumama

3 - jednu nogu unutra pa skok na obadvije

4 - skočiš sa obadvije noge, okreneš se oko sebe i opet skočiš na obadvije

5 - jednom nogom odigneš jednu gumu i staneš na obadvije gume, okreneš se

6 – škarice; tri na jednu, tri na drugu stranu

7 - nogom odigneš gumu i ideš 7 puta

8 - uzmeš gumu nogom koja joj je bliža, prebaciš preko one druge (formiraš trokut), ubaciš i drugu nogu, izađeš, okreneš se i ponoviš da bi došla tamo odakle si krenula.

9 - je isto kao 8, ali sa skokom na obje gume na kraju.

10 - uskočiš između guma i odozdo zahvatiš jednom pa drugom nogom. Onda se do 8 vrtiš okolo, na 9 izvučeš jednu nogu i na 10 skočiš (raspetljan, naravno) na obje gume.

"BALERINA ROKOKO"

1- skočiš na gumu, jedna noga gore, jedna ispod gume

2- kao jedan, onda izvučeš onu donju i nagaziš gumu

3- kao dva, pa još jedan skok, tako da raširiš noge na istoj gumi

4- kao dva, pa onda preskočiš na drugu gumu i ponoviš to isto

5- kao 4, samo što se prije skakanja na drugu gumu skoči u sredinu između guma

6- kao 3 pa još jednom na drugoj gumi

7- kao 6 samo sa skokom u sredinu

8, 9 i 10 kao "njemačka"

Pjeva se:

"Balerina Rokoko

diže noge visoko

a njen muž je baletan

diže noge na tavan.

Balerina Nina

rodila je sina

sin je mali

pa ga majka hvali."

ili

"Esa, Esa, E-sa-sa, Pipi Duga Čarapa!", 1,2,3., USKA RUSKA...

Ako skakčica prođe prvi niz bez greške, guma se diže na više pozicije; listovi, koljena, nadkoljenice, stražnjica, struk, prsa, ispod ruke, vrata, prstići (palac, 2 prsta, 3 prsta...)